“মনরেগা প্রকল্পকে শেষ করে দিচ্ছে বিজেপি সরকার,” সংসদে বিস্ফোরক সোনিয়া

ওয়েব ডেস্ক: এবার কেন্দ্রের প্রকল্পকে তুলে ধরে মোদি সরকারকে (Modi Government) বিঁধলেন কংগ্রেস নেত্রী সোনিয়া গান্ধী (Sonia Gandhi)। সংসদে দাঁড়িয়ে তিনি অভিযোগ করলেন, বিজেপি সরকার (BJP Government) মনরেগা প্রকল্পকে ধীরে ধীরে শেষ করে দিচ্ছে। এর পাশাপাশি, মঙ্গলবার রাজ্যসভায় জিরো আওয়ারে মহাত্মা গান্ধী জাতীয় গ্রামীণ কর্মসংস্থান গ্যারান্টি আইন (MGNREGA)-এর অধীনে ন্যূনতম মজুরি বৃদ্ধি এবং গ্যারান্টিযুক্ত কর্মদিবস বাড়ানোর দাবি তুলেছেন তিনি।

রায়বেরিলির সাংসদ তথা প্রাক্তন কংগ্রেস সভানেত্রী সোনিয়া গান্ধী এদিন বিজেপি-শাসিত কেন্দ্রীয় সরকারের বিরুদ্ধে একটি গুরুত্বপূর্ণ অভিযোগ এনেছেন। তিনি বলেছেন, “জিডিপির শতাংশের হিসেবে এবারের বরাদ্দ এক দশকের মধ্যে সবথেকে কম। তবে যে পরিমাণ টাকা বরাদ্দ করা হয়েছে, তারও একটা অংশ গত বছরগুলির বকেয়া মেটাতে চলে যাবে।” সেই কারণে এবছর প্রয়োজনের তুলনায় অনেক কম টাকা খরচ করা যাবে বলে দাবি করেছেন তিনি।

আরও পড়ুন: নাগপুরের হিংসা কি পূর্ব-পরিকল্পিত নয়? প্রশ্ন তুললেন একনাথ শিন্ডে

এদিন সংসদে সোনিয়া গান্ধী আরও বলেন, শ্রমিকদের ন্যূনতম মজুরি দৈনিক ৪০০ টাকা করা উচিত এবং তাঁদের সময়মতো মজুরি দেওয়া নিশ্চিত করা প্রয়োজন। তাঁর দাবি, গ্যারান্টিযুক্ত কর্মদিবস ১০০ থেকে বাড়িয়ে ১৫০ করা উচিত। পাশাপাশি, এই প্রকল্পের বিভিন্ন সমস্যার কথাও উল্লেখ করেন কংগ্রেস নেত্রী। তিনি বলেন, আধার-নির্ভর পেমেন্ট ব্যবস্থা, জাতীয় মোবাইল মনিটরিং সিস্টেম, মজুরি প্রদানে দীর্ঘ বিলম্ব এবং অপর্যাপ্ত পারিশ্রমিক—এই প্রকল্পের কার্যকারিতা ব্যাহত করছে।

প্রসঙ্গত, ২০০৫ সালে তৎকালীন ইউপিএ সরকার মনরেগা প্রকল্প চালু করেছিল। এর আওতায় গ্রামীণ অঞ্চলের বেকার প্রাপ্তবয়স্কদের জন্য বছরে ১০০ দিনের গ্যারান্টিযুক্ত মজুরিভিত্তিক কর্মসংস্থান নিশ্চিত করা হয়। এছাড়াও, এই প্রকল্পে মোট কর্মসংস্থানের অন্তত এক-তৃতীয়াংশ মহিলাদের জন্য সংরক্ষিত।